Ariel dengan lagu ‘Gelora’ bawa pulang RM30,000 
KUCHING: Aruel Ariel dinobatkan juara Getaran Jiwa apabila meraih 68.2 markah, sekali gus mengalahkan tiga peserta lain. Menyampaikan lagu ‘Dimanakan Ku Cari Ganti’ dan ‘Gelora’ di pusingan akhir, Aruel Ariel berjaya menambat hati juri tetap serta juri awam dengan persembahannya yang memukau. Untuk itu, dia membawa pulang hadiah berupa wang tunai berjumlah RM30,000. Pengurus Saluran TVS, Aizal Ibrahim berkata persembahan Aruel Ariel yang penuh yakin berjaya melayakkan dirinya mengungguli gelaran juara Getaran Jiwa. “Bukan sahaja barisan juri, malah penonton juga menggemari cara penyampaian Aruel Ariel,” katanya pada sidang media di Stadium MBKS. Sementara itu, Santiana Ramli muncul naib juara dengan lagu ‘Tari Tualang Tiga’ dan ‘Gelora’. Dia membawa pulang hadiah berupa wang tunai berjumlah RM15,000.00. Afif Tenor yang menyanyikan lagu ‘Sedangkan Lidah Lagi Tergigit’ dan ‘Tiada Kata Secantik Bahasa’ pula berpuas hati di tempat ketiga dengan hadiah wang tunai RM10,000.00. Ameem yang meraih kedudukan keempat dengan membawakan lagu ‘Ada Ubi Ada Batas’ dan ‘Tiada Kata Secantik Bahasa’ pula membawa pulang hadiah wang tunai RM5,000.00. Hasil undian peminat, Afif Tenor turut berjaya meraih Anugerah GJ Pilihan Jiwa dan membawa pulang wang tunai RM1,000. Persembahan setiap peserta dinilai melalui sistem pemarkahan yang terbahagi kepada 70 peratus oleh barisan juri profesional dan 30 peratus oleh juri awam yang mengundi di atas talian menggunakan ‘Meter Jiwa’.  Persembahan peserta minggu akhir ini dinilai oleh Dato Nash selaku Ketua Juri serta Norafizah Busman sebagai Juri Tetap dan Faizal Tahir selaku juri jemputan. Turut hadir, Menteri Pelancongan, Industri Kreatif dan Seni Persembahan, Dato Sri Abdul Karim Rahman Hamzah dan isterinya. Saksikan siaran ulangan pentas akhir Getaran Jiwa di saluran 122 Astro dan MYTV pada hari Ahad 3:30 petang dan hari Khamis 12:15 tengah hari. Ikuti laman media sosial Getaran Jiwa (https://linktr.ee/getaranjiwa) untuk sebarang maklumat lanjut. Oleh Mohd Neenatul Aizal Keterangan gambar KENANGAN…Aruel Ariel (dua dari kanan) bergambar bersama peserta finalis yang lain selepas selesai konsert Getaran Jiwa di Stadium MBKS, semalam. 
See author's posts
